  Виталий Пронин Удмуртиын 3-тӥ арзэ быдэсъяське «Огъя Россия» партилэн «Пичи Дорлэн лулчеберетэз» проектэз: выльдӥсько гуртъёсысь культурая юртъёс. Туэ нырысетӥез выльдэм клуб усьтӥськиз 31-тӥ июле Дэбес ёросысь Бадӟым Ӟӧтым гуртын. Ӟотымъёс выльдӥськем клублы шумпотоФото: Ксения Стрелкова Городлэсь бере кылемзы уг поты Лэсьтӥськисьёс 2 толэзь ӵоже выль липет вӧлдӥзы, юртлэсь укнооссэ воштӥзы, корказьзэ, учкон залзэ тупатӥзы, клуб котыртӥ бетон кисьтӥзы. Талы 1 миллион 313 сюрс манет кошкиз. Ужез вуоно арын но азьланьтыны чаклало. Ужез трос ай: клубысь электропроводкаез воштоно, вӧлдэтъёсты выльдоно, фасадзэ учкымонгес кароно. Озьы ке но клубын ужасьёс но, гурт калык но быдэстэм ужлы шумпото ини. 1975-тӥ арын пуктэм юрт та дырозь рос-прос тупатъямын ӧй вал. Нош гуртоослы клуб одно ик кулэ - та сярысь огкылысь верало Бадӟым Ӟӧтым муниципал кылдытэтлэн йырыз Сергей Корепанов но клублэн кивалтӥсез Лариса Тронина. — Клубмы выльдӥськиз, югыт луиз, талы калык юн шумпотэ, - вера Лариса Вячеславовна. - Клубамы 12 кружок ужа, отчы нылпиос но, егитъёс но, арлыдоос но ветло. Пиналъёс мунё театре шумпотыса пырисько, асьсэос, мунёос лэсьтыса, гуртоослы спектакльёс возьмато. «Ӟӧтым мунё» фестиваль но тани ортчытъяськом. Ремонт дыръя но клубамы калык вуылӥз, пиналъёс сводной отрядэ ветлӥзы, мероприятиос но радъямы. Табере выль мапланъёсмес улонэ пыӵатыны быгатом. С. Корепанов но пусъе: клубын ортчылӥсь ужрадъёсы калык котьку кыстӥське. Культурая юрт - адямиослэн пумиськон интызы, ваче вераськонэз номырин уд вошты. — Ремонтэз юн кема витимы, - пусъе Сергей Геннадьевич. - Кылем арын культурая министр Владимир Соловьёв дорамы вуылӥз но, уж вырӟиз. Городын улӥсьёслэсь бере кылеммы уг поты, клубмы чебер мед возиськоз, калык ӝутскем мылкыдын татчы мед лыктоз. Соин оскиськом, ремонт азьланьтӥськоз шуыса. Бадӟым ӟӧтымъёс асьсэос но тыршо гуртсэс чебергес карыны. Вуоно арын гуртлы 250 ар тырме. Таин валче бадӟым ужрад ортчытыны, мотоблокъёсын ӵошатскон радъяны дасясько. Алигес клуб доразы сцена, пиналъёслы шудон инты пуктӥзы, пӧсь интыосын ожмаськем пиослы сӥзем плита юнматӥзы. Клуб доры пыдын ветлон сюресэз но гуртоос ӵошен лэсьтӥллям. Али гуртоослэн инициативной бюджетированиея программае пыриськыны мылкыдзы вань. Ӟеч клубын - ӟеч уж Бадӟым ӟӧтымъёсты ӟечкыланы но клубез сӥё-дано усьтыны лыктӥзы Дэбесысь но Ижысь куноос. Дэбес ёрослэн йырыз Андрей Иванов шумпотонзэ вераз, партийной проект азьланяз но ужалоз шуыса. 2017-тӥ арын та проект улсын Сюрногуртысь клубын ремон лэсьтӥзы, кылем арын - Пыктыдур (Нижняя Пыхта) гуртысь клубез тупатӥзы. Бадӟым Ӟӧтымысь клублэн юртаз библиотека но, музей но ужало, та интыез эшшо но тунсыкогес карыны азьланяз луоз, пусйиз А. Иванов. Бадӟым Ӟӧтыме озьы ик вуылӥз «Огъя Россия» партилэн Дэбес ёросысь ёзэзлэн секретарез, Дэбес ёросысь Депутатъёслэн Кенешсылэн йырыз Ольга Степанова. Со гурт калыклы тау кариз клубез тупатон-выльдон пумысен куронъёс депутатъёслы дэмен гожъямзы понна. Лэчыт ужпумъёс сярысь верано - соку асьмемыз кылозы, вераз Ольга Рафаиловна. Удмуртилэн Тӧроезлэн Александр Бречаловлэн нимыныз гуртоосты ӟечкылаз культурая министр, «Пичи Дорлэн лулчеберетэз» проектлэн координаторез Владимир Соловьёв. Со пусйиз: культурая юрт - со чебер борддоръёс гинэ ӧвӧл, нырысь ик со клубын ужасьёслэн тыршемзы, тунсыко малпанъёссы. Чеберскем юртэз эскерыны лыктӥз культурая но туризмъя министр В. СоловьёвФото:Ксения Стрелкова — Оскисько: выльдэм юрт вуоно ӟеч ужлы инъет луоз, - пусйиз министр. - Выльдэм клубе мукет гуртъёсысь но ёросъёсысь, оло, улосъёсысь но коллективъёс, тросгес профессиональной ансамбльёс но артистъёс мед вуылозы. В. Соловьёв верамъя, Бадӟым Ӟӧтымлы удалтӥз. Вань муниципал кылдытэтъёс партилэн программаяз пыриськыны мылкыд каро, но коньдонэз бырйыса висъяно луэ. Со оскытӥз, вуоно арын Бадӟым Ӟӧтымысь клубын ремонт азьланьтӥськоз шуыса. — Вуоно арын «Пичи Дорлэн лулчеберетэз» проект ужзэ азинтоз, федерал бюджетысь ремонтлы но техникалы ог 30 миллион манет висъямын луоз, - вераз Владимир Михайлович. - Нош туэ элькунысьтымы 33 культурая юрт выльдӥське. Со пӧлысь 9-аз капитальной ремонт ортче «Культура» национальной проектлы луыса. Нацпроект 6 арлы чакламын. Со дыр ӵоже элькунамы 1 миллиард 600 миллион котыр манет вуоз, библиотекаос, клубъёс, искусствоосъя школаос юрттэт басьтозы. Ӵошен капчигес Клубын радъямын вал Бадӟым Ӟӧтымысь культурая юртлэн историезлы сӥзем туспуктэмъёсты адӟытон, мунёосын но кибашлыослэн киужъёсынызы выставка. Куноос но гурт калык понна выльдэм клубын концерт возьматӥзы, Илья пророклэсь нуналзэ пусйизы. Сцена вылэ ёросысь ансамабльёс, клубысь кружокъёсы ветлӥсь пиналъёс потазы. Концерт бере ваньзэсты вӧсям ӝукен утялтӥзы. Ӝукез дано гуртоос вӧсязы, соос пӧлын - Ираида Павловна Главатских. Кышномурт сцена вылын 25 ар ини, эшъёсыз верамъя, лыдъянтэм трос кырӟан тодэ. Берло 5 арзэ со «Шундыберган» ансамбле ветлэ. Мӧйыосты ансамбле люкам Елена Всеволодовна Богданова. — Дэмен кырӟаса, лулшугъёсмес вормиськом, - вера Елена Всеволодовна. - Ваньзылэн куректонъёссы вань, но ӵошен капчигес. Мон эшъёсме ансамбле ӧти но, шумпотыса люкаськизы. Ми волонтёръёс но луиськом, висись адямиос дӥне ветлӥськом, соосты вордӥськем нуналъёсазы шулдыртӥськом, гурт котыразы но юрттӥськом: картошка но копалом, пол но миськом. Фестивальёсы вуылӥськом, ми дӥне но куноос вуыло. Клубез усьтонлы сӥзем ужрадэ уно калык вуиз, праздникез ортчытыны покчиос но, мӧйыос но юрттӥзы. Зэм но, гуртысь клубъёс - адямиосты огазеясь интыос. Гурт калыклы культурая юртъёсы люкаськыны сисьмем выжъёс, пасяськем липетъёс медаз люкетэ. Анастасия Шумилова  